รองนายกรัฐมนตรี ระบุ ไทย-จีน กระชับความสัมพันธ์แน่นแฟ้นในทุกด้าน พร้อมสานนโยบายให้มีความต่อเนื่อง และจีนเชื่อมั่นไม่กังวลสถานการณ์การเมืองไทย
นายสมคิด จาตุศรีพิทักษ์ รองนายกรัฐมนตรี เปิดเผยภายหลัง นายหลี่ ซี สมาชิกกรมการเมืองพรรคคอมมิวนิสต์จีนและเลขาธิการพรรคคอมมิวนิสต์จีนประจำมณฑลกวางตุ้ง เข้าเยี่ยมคารวะนายกรัฐมนตรีเนื่องในโอกาสเดินทางเยือนประเทศไทยในฐานะแขกของรองนายกรัฐมนตรี ที่ทำเนียบรัฐบาล ว่า เป็นสัญญานที่ดีที่แสดงให้เห็นว่าไทยมีความสำคัญในสายตาของต่างชาติ ซึ่งจีนถือเป็นตลาดส่งออกนินค้าเกษตรของไทยในอันดับต้นๆ และจีนพร้อมผลักดันสหภาพการท่องเที่ยวของเมืองในเขตอ่าวกวางตุ้ง-ฮ่องกง-มาเก๊า (Greater Bay Area) หรือ GBA เพื่อเป็นกลไกสำคัญในการขับเคลื่อนเศรษฐกิจการท่องเที่ยว รวมถึงเป็นแกนนำเชื่อมโยงอาเซียน กับโครงการ Belt and Road Initiatives (BRI) หรือเส้นทางสายไหมศตวรรษที่ 21 ซึ่งเป็นยุทธศาสตร์หลักในการเดินหน้าเปิดประเทศและขยายอิทธิพลของจีนในเวทีโลก โดยการที่จีนมาเชื่อมโยงกับไทยจึงเป็นโอกาสอันดี เพราะจีนให้ความสำคัญกับไทยเป็นอย่างมาก พร้อมกระชับความสัมพันธ์อย่างรอบด้าน ทั้งเศรษฐกิจทั่วไป เทคโนโลยี วิทยาศาสตร์ การลงทุนและการท่องเที่ยว ดังนั้นส่วนตัวมองว่าขณะนี้ไทยอยู่ในจุดที่ดีมากๆในเวทีต่างประเทศ อีกทั้งมีความสัมพันธ์ที่กีกับนานาประเทศ จึงอยากให้ทุกอย่างเดินหน้าไปด้วยดี เพื่อประโยชน์ของคนไทยทุกคน        รองนายกรัฐมนตรี ยืนยันว่า จีนไม่เคยสอบถามถึงสถานการณ์การเมืองของไทย ไม่ว่าการเมืองไทยจะเป็นอย่างไร โดยเฉพาะความคืบหน้าการจัดตั้งรัฐบาล ซึ่งจีนพร้อมเป็นมิตรกับไทยเสมอ ดังนั้นจึงไม่ต้องกังวล ส่วนการทำงานในรัฐบาลชุดใหม่จะมีความต่อเนื่องด้านโยบายหรือไม่นั้น นายสมคิด ระบุว่า เมื่อเป็นนายกรัฐมนตรีคนเดิม ก็สะท้อนถึงความต่อเนื่องของงานด้านต่างๆ โดนเฉพาะในแง่ความสัมพันธ์ที่แน่นแฟ้น และนโยบายต่างๆ        โอกาสนี้ นายกรัฐมนตรี ได้ฝากความระลึกถึงนายสี จิ้น ผิง ประธานาธิบดีสาธารณรัฐประชาชนจีนและภริยา พร้อมขอให้ดูแลนักลงทุนไทยในจีนด้วย